31993R2918
L 264/37
JURNALUL OFÍCIAL AL UNIUNII EUROPENE
REGULAMENTUL (CEE) NR. 2918/93 AL COMISIEI
din 22 octombrie 1993
de modificare a Regulamentului (CEE) nr. 3076/78 privind importul de hamei din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 3124/92 (2), în special articolul 5 alineatul (3),
întrucât, în cazul hameiului importat care nu îndeplinește cerințele minime de comercializare prevăzute în anexa la Regulamentul (CEE) nr. 890/78 al Comisiei din 28 aprilie 1978 de stabilire a normelor de certificare a hameiului (3), modificat ultima dată de Regulamentul (CEE) nr. 2265/91 (4), propoziția „pus în liberă circulație” de la articolul 7a al doilea paragraf din Regulamentul (CEE) nr. 3076/78 al Comisiei (5), modificat ultima dată de Regulamentul (CEE) nr. 717/93 (6), ar putea crea dificultăți administrațiilor naționale, deoarece controalele de calitate au loc la punctul de destinație, și nu la punctul de intrare, adică mult după încheierea formalităților vamale; întrucât, până în momentul controalelor, hameiul importat a fost probabil amestecat deja cu hamei de origine comunitară, acest lucru făcând imposibilă stabilirea originii și revocarea procedurii de control vamal; întrucât articolul 7a al doilea paragraf din Regulamentul (CEE) nr. 3076/78 al Comisiei privind importul de hamei din țări terțe trebuie modificat în consecință;
întrucât măsurile prevăzute de prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Articolul 7a al doilea paragraf din Regulamentul (CEE) nr. 3076/78 se înlocuiește cu textul următor:
„În cazul în care autoritățile competente ale statelor membre constată că probele examinate nu îndeplinesc cerințele minime de comercializare menționate anterior, loturile respective nu pot fi comercializate în Comunitate.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 1993.